L’Ajuntament de Burjassot i el C.A Els Sitges, premiats en la Gala de l’Atletisme Valencià
2025-07-24

La Federació d’Atletisme de la Comunitat Valenciana va celebrar, dissabte passat 4 de maig, la seua tradicional Gala de l’Atletisme Valencià, on va premiar als més destacats de la família atlètica, durant la temporada 2018. En aquesta ocasió, la Gala es va celebrar a l’Hotel Silken- Porta de València.

Entre tots els guardonats, el nom de Burjassot també va sonar entre el més granat de l’atletisme autòcton. D’una banda, l’Ajuntament de Burjassot, representat en la Gala per l’alcalde del municipi, Rafa García i pel regidor d’Esports, Manuel Pérez Menero, va ser guardonat per la Federació, reconeixent la seua labor en la promoció d’aquest esport i per la seua compromesa i estreta col·laboració amb l’atletisme valencià, sent seu d’importants cites del calendari esportiu. Prova d’això va ser, durant 2018, la celebració en sòl burjassoter del Campionat d’Espanya de Marxa en Ruta Absolut 50 Km, del Campionat d’Espanya de Veterans de Marxa en Ruta i del Campionat d’Espanya de Seleccions Autonòmiques Sub16 i Sub20.

D’altra banda, igual d’important per al municipi, el Club d’Atletisme Els Sitges de Burjassot també va tindre el seu protagonisme en la festa de l’atletisme valencià quan es va reconéixer el mèrit esportiu en 2018 dels crossistes Raúl González (Vencedor Circuit Autonòmic de Cross Sub16) i Jorge Lopez de la Cueva (3r Circuit Autonòmic de Cross Sub18).